CELEX: 32016R2145
Language: lt
Date: 2016-12-01 00:00:00
Title: 2016 m. gruodžio 1 d. Tarybos reglamentas (ES) 2016/2145, kuriuo iš dalies keičiamas Reglamentas (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės

8.12.2016   
            
            
               LT
            
            
               Europos Sąjungos oficialusis leidinys
            
            
               L 333/1
            
         TARYBOS REGLAMENTAS (ES) 2016/2145
   2016 m. gruodžio 1 d.
   kuriuo iš dalies keičiamas Reglamentas (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               2016 m. rugsėjo 7 d. sprendimu byloje C-113/14 (1) Europos Sąjungos Teisingumo Teismas (toliau – Teismas) panaikino Europos Parlamento ir Tarybos reglamento (ES) Nr. 1308/2013 (2) 7 straipsnį, kuriuo buvo nustatytos žemės ūkio produktų referencinės kainų ribos, grįsdamas tuo, kad remiantis Sutarties dėl Europos Sąjungos veikimo (SESV) 43 straipsnio 3 dalimi minėtas referencines kainų ribas pagal Komisijos pasiūlymą turėjo nustatyti tik Taryba;
            
         
               (2)
            
            
               Teismas panaikino ir Tarybos reglamento (ES) Nr. 1370/2013 (3) 2 straipsnį, kuriuo buvo nustatytas valstybės intervencinių kainų lygis, grįsdamas tuo, kad tas straipsnis yra neatskiriamai susijęs su panaikintuoju Reglamento (ES) Nr. 1308/2013 7 straipsniu;
            
         
               (3)
            
            
               Teismas paskelbė, kad Reglamento (ES) Nr. 1308/2013 7 straipsnio ir Reglamento (ES) Nr. 1370/2013 2 straipsnio teisiniai padariniai lieka galioti maksimalų penkių mėnesių nuo sprendimo paskelbimo datos laikotarpį;
            
         
               (4)
            
            
               todėl būtina iki pasibaigiant penkių mėnesių laikotarpiui iš dalies pakeisti Reglamentą (ES) Nr. 1370/2013 įterpiant ir iš dalies pakeičiant Teismo panaikintas nuostatas dėl referencinių kainų ribų ir dėl intervencinių kainų lygio ir atliekant tam tikrus iš to išplaukiančius patikslinimus;
            
         
               (5)
            
            
               atsižvelgiant į Teismo sprendime nustatytą terminą, šis reglamentas turėtų įsigalioti jo paskelbimo dieną,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 1370/2013 iš dalies keičiamas taip:
   
               1.
            
            
               Įterpiamas šis straipsnis:
               „1a straipsnis
               Referencinės kainų ribos
               1.   Nustatomos šios referencinės kainų ribos:
               
                           a)
                        
                        
                           grūdų sektoriuje: kaina, susijusi su didmeninės prekybos etapu prieš iškraunant į sandėlį pristatytas prekes – 101,31 EUR už toną;
                        
                     
                           b)
                        
                        
                           žaliavinių ryžių: standartinės kokybės, kaip apibrėžta Reglamento (ES) Nr. 1308/2013 III priedo A punkte, žaliavinių ryžių kaina, susijusi su didmeninės prekybos etapu prieš iškraunant į sandėlį pristatytas prekes – 150 EUR už toną;
                        
                     
                           c)
                        
                        
                           standartinės kokybės, kaip apibrėžta Reglamento (ES) Nr. 1308/2013 III priedo B punkte, iš fabriko tiekiamo nefasuoto cukraus kaina:
                           
                                       i)
                                    
                                    
                                       baltojo cukraus – 404,4 EUR už toną;
                                    
                                 
                                       ii)
                                    
                                    
                                       žaliavinio cukraus – 335,2 EUR už toną;
                                    
                                 
                     
                           d)
                        
                        
                           galvijienos sektoriuje: raumeningumo ir riebumo klasių R3 klasės, kaip nustatyta Sąjungos aštuonių mėnesių arba vyresnių galvijų skerdenų klasifikavimo skalėje, nurodytoje Reglamento (ES) Nr. 1308/2013 IV priedo A punkte, galvijų patinų skerdenų kaina – 2 224 EUR už toną;
                        
                     
                           e)
                        
                        
                           pieno ir pieno produktų sektoriuje:
                           
                                       i)
                                    
                                    
                                       sviesto – 246,39 EUR už 100 kg;
                                    
                                 
                                       ii)
                                    
                                    
                                       nugriebto pieno miltelių – 169,80 EUR už 100 kg;
                                    
                                 
                     
                           f)
                        
                        
                           kiaulienos: standartinės kokybės, apibrėžtos pagal svorį ir raumeningumą, kaip nustatyta Sąjungos kiaulių skerdenų klasifikavimo skalėje, nurodytoje Reglamento (ES) Nr. 1308/2013 IV priedo B punkte, kiaulių skerdenų kaina – 1 509,39 EUR už toną:
                           
                                       i)
                                    
                                    
                                       E klasės skerdenų, sveriančių nuo 60 kg iki mažiau kaip 120 kg;
                                    
                                 
                                       ii)
                                    
                                    
                                       R klasės skerdenų, sveriančių nuo 120 kg iki 180 kg;
                                    
                                 
                     
                           g)
                        
                        
                           alyvuogių aliejaus sektoriuje:
                           
                                       i)
                                    
                                    
                                       ypač gryno alyvuogių aliejaus – 1 779 EUR už toną;
                                    
                                 
                                       ii)
                                    
                                    
                                       gryno alyvuogių aliejaus – 1 710 EUR už toną;
                                    
                                 
                                       iii)
                                    
                                    
                                       klasikinio alyvuogių aliejaus, kuriame laisvųjų riebalų rūgščių kiekis lygus dviem laipsniams – 1 524 EUR už toną, šią sumą už kiekvieną papildomą rūgštingumo laipsnį mažinant 36,70 EUR už toną.
                                    
                                 
                     2.   Referencines kainų ribas, nustatytas 1 dalyje, nuolat peržiūri Komisija, atsižvelgdama į objektyvius kriterijus, visų pirma gamybos ir gamybos sąnaudų (ypač gamybos išteklių sąnaudų) pokyčius, ir į rinkos tendencijas. Prireikus referencinės kainų ribos atnaujinamos laikantis SESV 43 straipsnio 3 dalyje nustatytos procedūros, atsižvelgiant į gamybos ir rinkų pokyčius.
               3.   Nuorodos į referencines kainų ribas Reglamente (ES) Nr. 1308/2013 aiškinamos kaip nuorodos į šio straipsnio 1 dalyje nustatytas ribas.“
            
         
               2.
            
            
               2 straipsnis pakeičiamas taip:
               „2 straipsnis
               Valstybės intervencinės kainos
               1.   Valstybės intervencinių kainų lygis:
               
                           a)
                        
                        
                           paprastųjų kviečių, kietųjų kviečių, miežių, kukurūzų, žaliavinių ryžių ir nugriebto pieno miltelių kaina turi atitikti 1a straipsnyje nustatytas atitinkamas referencines kainų ribas, jei produktai superkami nustatyta kaina, ir neturi viršyti atitinkamų referencinių kainų ribų, jei produktai superkami konkurso tvarka;
                        
                     
                           b)
                        
                        
                           sviesto kaina turi būti lygi 90 % 1a straipsnyje nustatytos referencinės kainų ribos, jei produktai superkami nustatyta kaina, ir neturi viršyti 90 % tos referencinės kainų ribos, jei produktai superkami konkurso tvarka;
                        
                     
                           c)
                        
                        
                           galvijienos kaina neturi viršyti 85 % 1a straipsnyje nustatytos referencinės kainų ribos.
                        
                     2.   1 dalyje nurodytos paprastųjų kviečių, kietųjų kviečių, miežių, kukurūzų ir žaliavinių ryžių valstybės intervencinės kainos koreguojamos didinant arba mažinant jas remiantis pagrindiniais šiems produktams taikomais kokybės kriterijais.
               3.   Komisija priima įgyvendinimo aktus, nustatančius šio straipsnio 2 dalyje nurodytas didesnes arba mažesnes produktų valstybės intervencines kainas, laikydamasi toje dalyje nustatytų sąlygų. Tie įgyvendinimo aktai priimami laikantis 15 straipsnio 2 dalyje nurodytos nagrinėjimo procedūros.“
            
         
               3.
            
            
               8 straipsnio b punktas pakeičiamas taip:
               
                           „b)
                        
                        
                           Sąjungos rinkoje esančio perteklinio cukraus kainą arba, jei toje rinkoje perteklinio cukraus nėra, 1a straipsnio c punkte nustatytą referencinę cukraus kainos ribą.“
                        
                     
         2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. gruodžio 1 d.
      
         
            Tarybos vardu
         
         
            Pirmininkas
         
         A. ÉRSEK
      
   
   
      (1)  2016 m. rugsėjo 7 d. Teisingumo Teismo sprendimas Vokietija prieš Parlamentą ir Tarybą, C-113/14, ECLI:EU:C:2016:635.
   
      (2)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
   
      (3)  2013 m. gruodžio 16 d. Tarybos reglamentas (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės (OL L 346, 2013 12 20, p. 12).